CELEX: 62011CN0238
Language: mt
Date: 2011-05-19 00:00:00
Title: Kawża C-238/11: Rikors ippreżentat fid- 19 ta’ Mejju 2011 — Ir-Repubblika Franċiża vs Il-Parlament Ewropew

30.7.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 226/13
            
         Rikors ippreżentat fid-19 ta’ Mejju 2011 — Ir-Repubblika Franċiża vs Il-Parlament Ewropew
   (Kawża C-238/11)
   2011/C 226/25
   Lingwa tal-kawża: il-Franċiż
   
      Partijiet
   
   
      Rikorrenti: Ir-Repubblika Franċiża (rappreżentanti: E. Belliard, G. de Bergues u A. Adam, aġenti)
   
      Konvenut: Il-Parlament Ewropew
   
      Talbiet
   
   
               —
            
            
               tannula d-deliberazzjoni tal-Parlament Ewropew, tad-9 ta’ Marzu 2011, dwar il-kalendarju tal-perijodi tas-sessjonijiet tal-Parlament għas-sena 2013;
            
         
               —
            
            
               tikkundanna lill-Parlament Ewropew għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka motiv wieħed ibbażat, minn naħa, fuq ksur tal-Protokoll Nru 6 dwar il-lokalità tas-sede tal-istituzzjonijiet u ta’ ċerti organi, korpi u dipartimenti tal-Unjoni Ewropea, anness mat-TUE u mat-TFUE, u tal-Protokoll Nru 3 dwar il-lokalità tas-sede tal-istituzzjonijiet u ta’ ċerti organi, korpi u dipartimenti tal-Unjoni Ewropea, anness mat-Trattat KEEA, u, min-naħa l-oħra, fuq nuqqas ta’ osservanza tas-sentenza tal-Qorti tal-Ġustizzja tal-1 ta’ Ottubru 1997, Franza vs Il-Parlament (C-345/95, Ġabra p. I-5235).
   Skont il-Gvern Franċiż, billi stabbilixxa li tnejn mit-tnax-il perijodu tas-sessjonijiet plenarji ta’ kull xahar li għandhom isiru kull sena fi Strasbourg ser jiġu mnaqqsa minn erbat ijiem għal jumejn u ser isiru, fl-2013, fl-istess ġimgħa tax-xahar ta’ Ottubru, il-Parlament Ewropew ipprova jevita r-regola li tgħid li t-tnax-il perijodu tas-sessjonijiet plenarji ta’ kull xahar, inkluża s-sessjoni tal-baġit, għandhom isiru fi Strasbourg. Id-deliberazzjoni kkontestata twassal, fir-realtà, sabiex titħassar waħda mit-tnax-il perijodu tas-sessjonijiet plenarji ta’ kull xahar li għandhom isiru kull sena fi Strasbourg. Għalhekk, hija għandha bħala l-għan uniku tagħha li tnaqqas il-perijodu ta’ preżenza tal-membri parlamentari Ewropej fil-Parlament Ewropew mingħajr ma hija mmotivata minn ebda eżiġenza ta’ organizzazzjoni interna tal-ħidma ta’ din l-istituzzjoni.